BEGRUNDELSE

1. BAGGRUND FOR FORSLAGET

Begrundelse og formål

I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem[1] (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle momsopkrævningen eller for at undgå visse former for momsunddragelse eller momsundgåelse.

Ved brev registreret i Kommissionen den 21. juni 2012 anmodede Belgien om tilladelse til at indføre en foranstaltning, der har til formål at momsfritage afgiftspligtige personer med en årsomsætning, der ikke overstiger 25 000 EUR. I henhold til momsdirektivets artikel 395, stk. 2, underrettede Kommissionen ved brev af 13. september 2012 de øvrige medlemsstater om Belgiens anmodning. Ved brev af 17. september 2012 underrettede Kommissionen Belgien om, at den rådede over alle de oplysninger, den fandt nødvendige for at kunne vurdere anmodningen.

Generel baggrund

Det følger af kapitel 1 i afsnit XII i momsdirektivet, at medlemsstaterne har mulighed for at anvende særordninger for små virksomheder, herunder mulighed for at indrømme momsfritagelse til afgiftspligtige personer med en årsomsætning, der ikke overstiger et bestemt beløb. Afgiftsfritagelsen indebærer, at en afgiftspligtig person ikke skal opkræve moms på leveringer og følgelig heller ikke kan fradrage indgående moms.

I henhold til artikel 285 i momsdirektivet kan de medlemsstater, som ikke har benyttet artikel 14 i Rådets direktiv 67/228/EØF[2], indrømme afgiftsfritagelse til afgiftspligtige personer, hvis årlige omsætning ikke overstiger loftet på 5 000 EUR.

I den aktuelle økonomiske og politiske situation ønsker den belgiske regering at hæve loftet til 25 000 EUR samt at have mulighed for at forhøje denne fritagelse med henblik på at fastholde dens faktiske værdi. Indførelsen af en sådan tærskel vil forenkle momsordningen for små virksomheder og vil markant mindske byrden for de virksomheder, der kan omfattes af ordningen, og fritage dem for mange af momsforpligtelserne under den normale momsordning. Ordningen vil være frivillig for afgiftspligtige personer. Ifølge de belgiske myndigheder vil omkring 1 % af afgiftspligtige personer gøre brug af ordningen, og det vil kun have en minimal indvirkning på budgettet (ca. 0,2 %).

Gældende bestemmelser på det område, som forslaget vedrører

I 2004 foreslog Kommissionen at hæve tærsklen for den årlige omsætning, under hvilken medlemsstaterne kan indrømme afgiftspligtige personer momsfritagelse, til 100 000 EUR (KOM(2004) 728 endelig).

Overensstemmelse med andre EU-politikker og -mål

Ikke relevant.

2. RESULTAT AF HØRINGERNE AF INTERESSEREDE PARTER OG AF KONSEKVENSANALYSEN

Høring af interesserede parter

Ikke relevant

Ekspertbistand

Der var ikke behov for ekstern ekspertbistand.

Konsekvensanalyse

Forslaget til Rådets afgørelse tager sigte på at indføre en forenklingsforanstaltning, som fjerner mange af momsforpligtelserne for virksomheder med en årlig omsætning på under 25 000 EUR og har derfor en potentiel positiv virkning.

Da undtagelsen har begrænset rækkevidde og varighed, vil følgerne under alle omstændigheder være begrænsede.

3. JURIDISKE ASPEKTER AF FORSLAGET

Resumé af forslaget

Bemyndigelse af Belgien til at anvende en foranstaltning, som fraviger momsdirektivet, med det formål at indføre en forenklingsforanstaltning for virksomheder med en årsomsætning på højst 25 000 EUR.

Retsgrundlag

Momsdirektivets artikel 395

Nærhedsprincippet

Forslaget henhører under Den Europæiske Unions enekompetence. Nærhedsprincippet finder derfor ikke anvendelse.

Proportionalitetsprincippet

Forslaget er i overensstemmelse med proportionalitetsprincippet af følgende årsager.

Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.

I betragtning af fravigelsens meget begrænsede anvendelsesområde står den særlige foranstaltning i rimeligt forhold til det tilstræbte mål.

Reguleringsmiddel/reguleringsform:

Foreslået reguleringsmiddel: Rådsafgørelse.

I henhold til artikel 395 i Rådets direktiv 2006/112/EF om det fælles merværdiafgiftssystem er en fravigelse af de fælles regler kun mulig, hvis Rådet med enstemmighed på forslag af Kommissionen giver tilladelse til det. Endvidere er en rådsafgørelse det mest egnede reguleringsmiddel, da den kan rettes til individuelle medlemsstater.

4. VIRKNINGER FOR BUDGETTET

Forslaget har ingen konsekvenser for EU’s budget, eftersom Belgien vil gennemføre en kompenserende beregning i henhold til artikel 6 i Rådets forordning (EØF, EURATOM) nr. 1553/89.

5. YDERLIGERE OPLYSNINGER

Fornyet gennemgang/revision/udløbsklausul

Forslaget indeholder en tidsbegrænsningsklausul.

2012/0312 (NLE)

Forslag til

RÅDETS AFGØRELSE

om bemyndigelse af Belgien til at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[3], særlig artikel 395, stk. 1,

under henvisning til forslag fra Europa-Kommissionen,

ud fra følgende betragtninger:

(1) Ved brev registreret i Kommissionen den 21. juni 2012 anmodede Belgien om tilladelse til at indføre en foranstaltning, der fraviger 285 i direktiv 2006/112/EF, med henblik på at indføre en særlig foranstaltning, der fritager afgiftspligtige personer, for at kunne momsfritage afgiftspligtige personer, hvis årsomsætning ikke overstiger 25 000 EUR. Ved hjælp af denne foranstaltning vil disse afgiftspligtige personer kunne være fritaget for alle eller nogle af de forpligtelser, der vedrører moms, som omhandlet i afsnit XI, kapitel 2-6, i direktiv 2006/112/EF.

(2) Kommissionen underrettede ved brev af 13. september 2012 de øvrige medlemsstater om Belgiens anmodning. Ved brev af 17. september 2012 underrettede Kommissionen Belgien om, at den rådede over alle de oplysninger, den fandt nødvendige for at kunne vurdere anmodningen.

(3) I henhold til artikel 285 i direktiv 2006/112/EF kan de medlemsstater, som ikke har benyttet artikel 14 i Rådets direktiv 67/228/EØF[4], indrømme afgiftsfritagelse til afgiftspligtige personer, hvis årlige omsætning ikke overstiger 5 000 EUR. Belgien har anmodet om, at denne tærskel hæves til 25 000 EUR.

(4) En højere tærskel for den særlige ordning for små virksomheder er en forenklingsforanstaltning, da den kan mindske de mindste virksomheders momsforpligtelser markant. Den særlige ordning er frivillig for afgiftspligtige personer.

(5) Kommissionens forslag til direktiv af 29. oktober 2004[5] om forenkling af de momsmæssige forpligtelser indeholder bestemmelser, der giver medlemsstaterne mulighed for at fastsætte en øvre grænse for momsfritagelsesordningen på 100 000 EUR eller modværdien heraf i national valuta, med mulighed for årlig regulering. Anmodningen fra Belgien er i tråd med dette forslag.

(6) Undtagelsen får ingen indflydelse på Unionens egne indtægter hidrørende fra moms og vil kun få ubetydelig indvirkning på det samlede beløb, der opkræves i afgifter af medlemsstaten i det endelige forbrugsled —

VEDTAGET DENNE AFGØRELSE:

Artikel 1

Som en fravigelse af artikel 285 i direktiv 2006/112/EF gives der tilladelse til Belgien til at momsfritage afgiftspligtige personer, hvis årlige omsætning ikke overstiger 25 000 EUR.

Belgien kan hæve loftet for at fastholde fritagelsens værdi målt i faste priser.

Artikel 2

Denne afgørelse finder anvendelse indtil datoen for ikrafttrædelsen af et direktiv om ændring af de øvre årsomsætningsgrænser, under hvilke afgiftspligtige personer kan momsfritages, eller indtil den 31. december 2015, alt efter hvilken dato der ligger først.

Denne afgørelse træder i kraft dagen efter offentliggørelsen i Den Europæiske Unions Tidende.

Artikel 3

Denne afgørelse er rettet til Kongeriget Belgien.

Udfærdiget i Bruxelles, den […].

På Rådets vegne

Formand

[1] EUT L 347 af 11.12.2006, s. 1.

[2] EFT 71 af 14.4.1967, s. 1303-1312

[3] EUT L 347 af 11.12.2006, s.1

[4] EFT 71 af 14.4.1967, s. 1303-1312.

[5] KOM(2004) 728 endelig.